Cestovanie je záľubou mnohých z nás. Toto jedno slovo v sebe spája spoznávanie krajín a kultúr, nezabudnuteľné zážitky, adrenalín, obdiv, lásku k ľuďom a prírode, toleranciu a zvedavosť. Dnes sa dá cestovať naozaj všade a ľudskému oku neušiel už takmer žiadny kút našej fascinujúcej planéty. Od horúcich pobreží, pulzujúcich miest, hustých pralesov, magických púšti a tichých ľadovcov, až po vrcholy majestátnych hôr a tajomné hlbiny oceánov. Aj keď v dnešnej dobe je trochu sebecké a veľmi odvážne hovoriť o cestovaní.
Niektorí z nás sú rozhýčkaní a neuspokoja sa len tak s hocičím, zatiaľ čo iným stačí jednoduchá izba v penzióne s raňajkami. Po celom svete sa nachádza široká a pestrá škála hotelov i ubytovacích zariadení. Hotelieri sa snažia uspokojiť potreby svojich hostí, ponúkajú nadštandardné služby, unikátny dizajn, jedinečné umiestnenie zariadenia, skvelú kuchyňu. Vegánske hotely, vily na pobreží, soho house, chaty v horách, luxusne zariadené izby s nádherným výhľadom – stačí si len vybrať.
Raňajky v bazéne uprostred džungle
Pre dobrodružného a bláznivého cestovateľa, ktorý sa chce oslobodiť od každodenného života, je štandardný hotel jednoducho nudný. Možno aj vy patríte k tým, ktorí sa nasýtili klasickými all inclusive hotelmi v Turecku alebo prepychovými hotelmi v severnej Afrike, ktoré vám navodia atmosféru arabských rozprávok. Preplnené bazény s párikmi, ktoré si robia už ôsmu selfie fotku, klasické prímorské jedlá, nákupy na lacných bazároch a večerné animačné programy.
Túžite po niečom jedinečnom? Chcete zažiť niečo, čo budete s tým istým nadšením rozprávať svojim vnúčatám? Ak ste aj vy jedným z tých, ktorých láka odlišnosť, dobrodružstvo, možno vás inšpirujeme naším výberom najneobyčajnejších hotelov. Nech sa páči!